Oficialusis leidinys L 027 , 02/02/1999 p. 0008 - 0009



Komisijos reglamentas (EB) Nr. 243/1999 1999 m. vasario 1 d. iš dalies keičiantis Reglamentus (EB) Nr. 478/97 ir (EB) Nr. 20/98, nustatančius Tarybos reglamento (EB) Nr. 2200/96 taikymo taisykles dėl atitinkamai gamintojų organizacijų preliminaraus pripažinimo ir joms teikiamos pagalbos EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su pakeitimais, padarytais Komisijos reglamentu (EB) Nr. 2520/97 [2], ypač į jo 48 straipsnį, kadangi Komisijos reglamento (EB) Nr. 20/98 [3] 2 straipsnio 2 dalis numato, kad pagalbos, teikiamos gamintojų organizacijų steigimo ir administravimo išlaidoms padengti, dydis nustatomas remiantis jų parduodama produkcija; kadangi dėl stichinių nelaimių tam tikrais metais parduodamos produkcijos gali smarkiai sumažėti; kadangi siekiant tokiais atvejais išvengti didelio ir staigaus Bendrijos pagalbos preliminarų pripažinimą gavusioms gamintojų organizacijoms sumažėjimo, galinčio kelti pavojų jų veiklai, reikia nustatyti parduodamos produkcijos sumažėjimo ribą, į kurią būtų atsižvelgiama apskaičiuojant pagalbos dydį; kadangi ta riba turi būti nustatoma pagal preliminarų pripažinimą gavusių gamintojų organizacijų arba jų narių per trejus metus iki nelaimės metų gautą derlių ir vidutines kainas, taip pat atsižvelgiant į normalius produkcijos svyravimus dėl klimato sąlygų; kadangi Portugalijoje pagalba, suteikiama pagal Reglamento (EB) Nr. 2200/96 14 straipsnio 7 dalį, taip pat turi būti apskaičiuojama pagal taip nustatytą parduodamą produkciją; kadangi Komisijos reglamento (EB) Nr. 478/97 [4] 2 straipsnio 2 dalis ir 5 straipsnio 1 dalis nustato dvi skirtingas pripažinimo planų įgyvendinimo datas; kadangi, siekiant nuoseklumo, reikia nustatyti vieną bendrą pripažinimo planų įgyvendinimo pradžios datą; kadangi šiame reglamente numatytos priemonės atitinka Šviežių vaisių ir daržovių vadybos komiteto nuomonę, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 20/98 iš dalies keičiamas taip: 1) 1 straipsnis papildomas šia 3 dalimi: "3. Kompetentingų nacionalinių valdžios institucijų pripažintų stichinių nelaimių atvejais parduodama produkcija tokia prasme, kaip vartojama 2 dalyje, laikoma esanti ne mažesnė kaip 70 % vidutinės teorinės vertės, kuri yra lygi: - preliminarų pripažinimą gavusiai gamintojų organizacijai tos stichinės nelaimės metais priklausančiam ir atitinkamu produktu užsėtam plotui, padaugintam iš: - per trejus metus iki tos stichinės nelaimės gamintojų organizacijos arba jos narių gauto atitinkamų produktų vidutinio derliaus ir vidutinės kainos arba, valstybei narei nusprendus, iš tame pačiame gamybos regione per trejus metus iki tos nelaimės gauto atitinkamų produktų vidutinio derliaus ir vidutinės kainos." 2) 13 straipsnis papildomas šia pastraipa: "Jei Portugalijos kompetentingos institucijos pripažintų stichinę nelaimę, parduodamai produkcijai, naudotinai Reglamento (EB) Nr. 2200/96 14 straipsnio 7 dalies tikslais, apskaičiuoti taikoma šio reglamento 1 straipsnio 3 dalis." 2 straipsnis Reglamento (EB) Nr. 478/97 5 straipsnio 1 dalis išbraukiama. 3 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1999 m. vasario 1 d. Komisijos vardu Franz Fischler Komisijos narys [1] OL L 297, 1996 11 21, p. 1. [2] OL L 346, 1997 12 17, p. 41. [3] OL L 4, 1998 1 8, p. 40. [4] OL L 75, 1997 3 15, p. 4. --------------------------------------------------